32011D0717
L 285/46
SLUŽBENI LIST EUROPSKE UNIJE
ODLUKA KOMISIJE
od 27. listopada 2011.
o izmjeni Odluke 98/536/EZ o utvrđivanju popisa nacionalnih referentnih laboratorija za otkrivanje rezidua
(priopćena pod brojem dokumenta C(2011) 7610)
(Tekst značajan za EGP)
(2011/717/EU)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu Vijeća 96/23/EZ od 29. travnja 1996. o mjerama za praćenje određenih tvari i njihovih ostataka u živim životinjama i proizvodima životinjskog podrijetla i o stavljanju izvan snage direktiva 85/358/EEZ i 86/469/EEZ i odluka 89/187/EEZ i 91/664/EEZ (1), a posebno njezin članak 14. stavak 1. treći podstavak,
budući da:
(1)
Direktivom 96/23/EZ utvrđuju se mjere za praćenje tvari i skupina rezidua navedenih u njezinom Prilogu I. Njome se predviđa da svaka država članica mora odrediti najmanje jedan nacionalni referentni laboratorij koji je odgovoran za određene zadaće utvrđene u toj Direktivi. Direktivom 96/23/EZ također se predviđa da popis takvih imenovanih laboratorija izrađuje Komisija.
(2)
Popis nacionalnih referentnih laboratorija za otkrivanje rezidua trenutačno je određen u Prilogu Odluci Komisije 98/536/EZ (2).
(3)
Neke države članice imenovale su dodatne nacionalne referentne laboratorije ili su imenovane laboratorije zamijenile drugim laboratorijima. Osim toga, za neke laboratorije koji su trenutačno navedeni u Prilogu Odluci 98/536/EZ promijenili su se podaci za kontakt i skupine rezidua koje prate. Stoga je radi jasnoće i pouzdanosti prava Unije primjereno ažurirati popis nacionalnih referentnih laboratorija naveden u Prilogu toj Odluci.
(4)
Odluku 98/536/EZ treba stoga na odgovarajući način izmijeniti.
(5)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Prilog Odluci 98/536/EZ zamjenjuje se tekstom u Prilogu ovoj Odluci.
Članak 2.
Ova je Odluka upućena državama članicama.
Sastavljeno u Bruxellesu 27. listopada 2011.